ועדת הכלכלה, כנסת 24, פרוטוקול מספר 226, 2022-04-14 10:07

מיכאל ביטון: בוקר טוב לכולם, אנחנו פותחים את ועדת הכלכלה בפגרה, התכנסנו יומיים לפני חג הפסח בשל נושא שבסופו של דבר יש לו השפעות ביטחוניות ולכן היה דחוף לקיים את הדיון הזה.

מיכאל ביטון: בטרם נתחיל בנושא הדיון אנחנו באירוע מיוחד שילדי הכנסת התחילו לבקר אותנו, ילדי עובדי ועדת הכלכלה.

מיכאל ביטון: בואו, אני רוצה לתת לכם מתנה מהכנסת, בואו, כל אחד לפי התור, קדימה.

מיכאל ביטון: סמל ועט של הכנסת, שמעתי שסידרתם את הוועדה היום.

מיכאל ביטון: חג שמח לילדי הכנסת ושמחים שבאתם היום.

מיכאל ביטון: אנחנו עוברים לנושא הדיון, הצעת צו היבוא והיצוא (איסור ייבוא כלי איירסופט) וכולי.

מיכאל ביטון: הנושא הזה נידון בוועדת הכלכלה מספר פעמים לאור בקשת הממשלה בעצם לעצור יבוא של כלים חדשים עד לחקיקה ובקרה טובה יותר של הממשלה בנושא הזה.

מיכאל ביטון: בפעמים קודמות דרשנו מהממשלה להאיץ את החקיקה ולעשות סדר בדבר ולא לייצר מצב ביניים, שבו מצד אחד רוצים למנוע סכנה ביטחונית ומצד שני מקפיאים ענף ותחום פעילות.

מיכאל ביטון: אני כן שמח לשמוע שהמשרדים עשו את חלקם וכבר ניסחו את הצעת החוק.

מיכאל ביטון: הצעת החוק לפיקוח וניהול הנושא הזה תידון ותאושר בוועדה לביטחון פנים, כי אלה סמכויותיה.

מיכאל ביטון: הנושא הזה מגיע לוועדת הכלכלה בשל ההיבטים של סמכויות הייבוא.

מיכאל ביטון: וברגע שהחוק הזה יעבור לדיון בוועדת ביטחון פנים, תיקוני החוק יפוקחו ויאושרו בוועדה לביטחון פנים.

מיכאל ביטון: הנסיבות שאנחנו מתכנסים היום נובעות מפניה אישית ישירה של ראש הממשלה אליי והסבר חד משמעי כי מדובר בנושא רגיש, עם ראיות חותכות מודיעיניות שכלי האיירסופט כבר שימשו בפועל לפיגועים, ולכלי האיירסופט יש כבר הרוגים בטרור.

מיכאל ביטון: קורבנות טרור שנהרגו מכלים שהוסבו באיירסופט, ויש גם פצועים מכלים של איירסופט ויותר מהשימוש בפועל בכלים, הכלים האלה משמשים לתשתית אימון של טרוריסטים באיו"ש באופן משמעותי ביותר.

מיכאל ביטון: פגשתי את המל"ל ואת השב"כ והוצגו בפני ראיות מפורטות ומשכנעות כי הנושא הזה לא רק שלא נבלם ולא נעצר, אלא בתאוצה ובהחמרה, כולל היבטים נוספים רחבים יותר מטרור ותשתית שתומכת בטרור.

מיכאל ביטון: לא כל דבר אנחנו יכולים לפרט אבל כן דרשתי לקבל את הסקירה המודיעינית הזאת כדי שתנוח דעתי שכשהממשלה מבקשת את הבלימה של הייבוא עד לחקיקה, מה שיגיע קודם, או דצמבר או חוק.

מיכאל ביטון: אני מקווה שעם תחילת מושב הכנסת הוא יונח בפני הכנסת ויתחיל את הטיפול בוועדת ביטחון פנים ובמליאה.

מיכאל ביטון: אנחנו כן נדרוש שקצב הטיפול בחוק הזה יהיה מהיר ולא יגיעו עד דצמבר וינסו לגמור את החקיקה קודם.

מיכאל ביטון: עכשיו, הצד השני של האירוע זה פגיעה בעסקים שפועלים בתחום הזה.

מיכאל ביטון: עד היום נתתי קדימות לשיקול הכלכלי והעסקי.

מיכאל ביטון: לאור הסקירות המודיעיניות והביטחוניות שקיבלתי מהשב"כ, המל"ל ומשטרת ישראל ולאור הבקשה הישירה של ראש הממשלה שהנושא הזה הוא קשה מאוד, בעיצומו של מאבק על מה שאולי עתיד להיות לצערנו גל טרור בישראל.

מיכאל ביטון: לא אוכל להיות רגוע שלא עשינו את המעשה הנכון.

מיכאל ביטון: ביקשתי מאנשי משרד הכלכלה להתייחס ברגישות ובכובד ראש למצבים שבהם תהיה פגיעה ישירה של עסקים, פגיעה ישירה ומוכחת כספית בנתונים ובדוחות כספיים שעצירת הייבוא בחודשים האלה פגעה באדם מסוים ובהיקף פעילותו.

מיכאל ביטון: ואני מבקש שתהיה רגישות ויהיה קשב, וגם אנשי הכלכלה והאוצר יפגשו כל מקרה פרטני ויפעילו את כל הכלים העומדים לרשותם בחוק לסייע לעסקים כאלה במידה והפגיעה מוכחת וישירה כתוצאה של מה שנחליט היום.

מיכאל ביטון: אנחנו עוד לא נצביע על הערכת הצו הזה עד דצמבר, לפני שנאפשר בכל זאת לכמה גורמים להתייחס.

מיכאל ביטון: נתחיל ממשרד הכלכלה וביטחון הפנים ולאחר מכן נציגי העסקים שמושפעים מההחלטה הזאת.

מיכאל ביטון: בבקשה ינון.

ינון אלרועי: בוקר טוב אדוני יושב הראש, למשתתפות ולמשתתפים.

ינון אלרועי: קודם כל תודה על כינוס הוועדה במהלך הפגרה.

ינון אלרועי: השרה ביקשה לקיים את הדיון לאור הדחיפות והמציאות המאתגרת, לבקשה המפורשת של המל"ל, משרד הבט"פ והמשטרה.

ינון אלרועי: ואני חושב שאני לא צריך להוסיף על הדברים הנוקבים שאדוני ציין.

ינון אלרועי: מזכיר פה רק שהבקשה להאריך את הצו, כמו שאמרת, זה לבקש משרד הבט"פ להשלים את הליך החקיקה ואנחנו אכן מקווים שזה יקרה בהקדם האפשרי עם חזרת הכנסת לדיונים אחרי הפגרה.

ינון אלרועי: אני מבקש רק להזכיר אדוני שהגבלת הייבוא היא לדגמים ספציפיים.

ינון אלרועי: לאורך כל התקופה וגם היה ניתן, גם ניתן כרגע וגם יהיה ניתן לייבא לא מעט כלים אחרים.

ינון אלרועי: בעצם כל מה שלא נקוב בצו, הוא אפשרי ואנחנו גם שמחים שהשוק עובד, נמצאות אצלנו בצנרת בקשות ועל מנת ליצור איזון בתמונה הכוללת, לפחות כמו שאנחנו רואים אותה ואני חס וחלילה לא חושב שזה מצב נכון.

ינון אלרועי: המצב אינו מצב נוח, בטוח שאנשים שעובדים שנים ארוכות בנושא הזה ורגילים לעבוד עם דגמים מסוימים, המצב אינו נוח אבל כולנו צריכים להבין שהשוק הולך לשינוי רגולטורי.

ינון אלרועי: זה לא שאומרים "פוס" רגע ובעוד חודשיים, שלושה, ארבעה, שמונה חודשים, לא חשוב כרגע, נחזור למצב הקיים.

ינון אלרועי: לא נחזור למצב הקיים, כולם חייבים להבין את זה.

ינון אלרועי: לא יהיה לכלים שניתנים להסבה שכרגע זה הכלים שנמצאים בצו, לא יחזרו לאותו מצב שהיה לפני.

ינון אלרועי: אלא יהיה מצב אחר דומה למציאות שקיימת בייבוא כלי ירייה רגילים.

ינון אלרועי: לא אני המומחה, יציגו את אחר כך החברים ממשרד הבט"פ.

ינון אלרועי: אבל כולנו צריכים להבין אדוני יושב הראש שזה לא "פוס", זה לגמרי אחר.

ינון אלרועי: יחד עם זאת, מאוד חשוב לי לחדד, ואני רוצה לשתף גם את ציבור העוסקים בתחום, שכמו שאמרתי למיטב הבנתי יש לנו לא מעט בקשות שנמצאות בקנה, אנחנו מעריכים שבשבועות הקרובים יתקבלו אישורים למעל 1,000 כלים שנמצאים בעצם בצנרת ואני מבקש לחדד את המספר הזה, כי זה מספר מאוד מאוד משמעותי.

מיכאל ביטון: יאושרו 1,000 כלים שאינם בצו הזה.

ינון אלרועי: יאושרו מעל, שאינם בצו, ורק למען הבנת הקונטקסט הכולל, 1,000 כלים לחציון, זאת אומרת אנחנו מעריכים שעד סוף חודש יוני יאושרו למעלה מ-1,000 כלים, זה יותר מכל שנה אחרת.

ינון אלרועי: זאת אומרת המספר הזה יהיה מספר יותר גבוה ממספר הכלים שאושרו בשנים האחרונות בחציון הראשון.

ינון אלרועי: זה חשוב מאוד להבין.

איתי עצמון: אין קיפאון בענף, זה מה שאתה אומר.

ינון אלרועי: אין שום קיפאון, אני אומר שוב, יש שינוי בכללי המשחק.

מיכאל ביטון: אני מבין שבעצם שני סוגי נשק, M16 ודומיו, תבור ודומיו וחלקיו של M16, אלה שני הסוגים בלבד שייבלם הייבוא עד לנוהל חדש וחקיקה.

מיכאל ביטון: עם כל השאר אפשר יהיה להתקדם.

ינון אלרועי: לא שיהיה אפשר להתקדם אדוני - - -

מיכאל ביטון: מתקדמים.

ינון אלרועי: לא, אין בעיה, לא קיים.

ינון אלרועי: בסדר?

ינון אלרועי: אז אני שוב אומר, אנחנו לא עושים את זה בשמחה, אנחנו מבינים שיש לזה השלכות אבל אנחנו באמת חושבים ומאמינים - - -

מיכאל ביטון: זאת אומרת גם בנשקים האחרים, הדבר הזה נבדק שהם פחות על פי פוטנציאל הסבה, אלה שמותרים.

ינון אלרועי: כן, מחזקים פה ממשרד הבט"פ, כי אני לא מומחה בנושא.

מיכאל ביטון: אוקיי.

ינון אלרועי: אז לסיכום אדוני, אני קורא לוועדה להאריך את הצו.

ינון אלרועי: שוב אני חוזר ואומר, אנחנו לא עושים את זה בשמחה, אנחנו בטוחים שיש לזה השפעות אבל מאחר ואנחנו מכירים נתונים שלפיהם כמו שהצגתי אנחנו הולכים להיות, אם הכל יתקדם כמו אנחנו צופים, זה אפילו הולך להיות לכאורה חציון שיא מבחינת מספר הכלים שייכנסו למדינת ישראל ברישיונות אם תספור שלוש או ארבע שנים אחורה.

ינון אלרועי: אז תודה רבה.

מיכאל ביטון: תודה רבה ינון.

מיכאל ביטון: נציג ממשרד הבט"פ.

רועי הראל: בוקר טוב אדוני יושב הראש.

רועי הראל: אני אתחיל במה שיושב הראש ציין לגבי החקיקה.

רועי הראל: אז כמו שציינת החקיקה, אחרי שתעבור קריאה ראשונה, תגיע לוועדת ביטחון הפנים.

רועי הראל: השר לביטחון הפנים סיכם עם יושבת ראש הוועדה שהיא תשתדל לתת קדימות כדי לקדם באמת את החקיקה והתקופה שציינת עד סוף השנה, בעצם כוללת הוראת מעבר בתוך תיקון החקיקה של ארבעה חודשים, לאפשר התארגנות לכל אלו שהרגולציה תחול עליהם, להיערך ולהוציא את הרישיונות וההיתרים הרלוונטיים.

רועי הראל: אני אציין שבמהלך התקופה הזאת שהצו בתוקף, במשרד הגורמים המקצועיים כל הזמן עמלים לקדם ולנסח את הכללים והנהלים שיחולו.

רועי הראל: כמעט כל שבוע מתקיים דיון עם הגורמים המקצועיים, עם המשטרה, עם האגף לכלי ירייה, עם משרד הכלכלה, על מנת שנהיה מוכנים אפילו עוד לפני שהחוק עובר וברגע שהחוק עובר, אגף כלי ירייה הוא אגף עם תעודת שירות מאוד גבוהה, ייתן את כל הסיוע וההכוונה שצריך לכל המועדונים הרלוונטיים, שיוכלו כמה שיותר מהר כבר לפעול תחת החקיקה.

רועי הראל: אנחנו מקווים כולם שזה יקרה הרבה לפני סוף השנה, זה לפחות המאמץ שהממשלה עושה בהיבט הזה.

מיכאל ביטון: על הכיפאק.

רועי הראל: לגבי שאר הדברים, מעבר למה שפטרנו במכתב, הצגנו בפני יושב הראש גם את האלמנטים הביטחוניים והמודיעיניים כפי שאמרנו.

מיכאל ביטון: תודה.

קריאה: מישהו חושב שכדאי להעביר לנו את הדרישות החדשות, כדי שנדע - - -

מיכאל ביטון: סליחה גברתי, לא מתפרצים בוועדה הזאת.

מיכאל ביטון: לא להתפרץ, אף אחד לא מדבר בלי רשות.

מיכאל ביטון: כל מי שידבר, ייצא מיד.

מיכאל ביטון: ישראל אבישר, ראש אגף כלי ירייה.

ישראל אייכלר: בוקר טוב לכולם.

ישראל אייכלר: אני רוצה להשלים כמה דברים.

ישראל אייכלר: ראשית לגבי תחולת הצו, אנחנו בעצם לפני שהעברנו את הצו עם בקשה להארכה עד סוף השנה, קיימנו דיון מקצועי עם גורמי המקצוע במשטרת ישראל, גם מהמודיעין וגם מהטכנולוגיה, על מנת לוודא שאנחנו מידתיים.

ישראל אייכלר: בעצם תיקפנו פעם נוספת שהצו היום מכיל את אותם כלים שעל פי המודיעין ומה שנקרא נתונים עובדתיים, משמש לכל נושא ההסבה, גם לצרכי טרור וגם לצרכי פשיעה.

ישראל אייכלר: כלומר, זה דבר שבעצם נבדק באופן פרטני ולכן הוא ממוקד היום כמו שאמרת בפתיח, ב-M16 לסוגיו, יש שלושה סוגים, בתבור ובחלקים, זה דבר ראשון.

ישראל אייכלר: דבר שני, בראיית מאקרו מבחינת ההתבוננות על התהליך, ההצעה שלנו היא מאוד ברורה.

ישראל אייכלר: ליצור בעצם מצב נמשך עד סוף השנה, במקביל אנחנו נותנים גז ככל שזה תלוי בנו בכל מה שנקרא "מרכיבי היערכות" ובתנאי שהחקיקה תעבור.

ישראל אייכלר: מבחינת ההיערכות הפרקטית, אני עומד בראש צוות בין משריד עם כלל הגורמים ואנחנו כבר בתהליך מתקדם של תורה, נהלים, הנחיות, הסדרה של כלל המרכיבים.

ישראל אייכלר: ואני רוצה לומר דבר אחד מאוד ברור, בליבה שבה אנחנו מנסים להתמקד, הרי אנחנו קיבלנו אחריות לא כדי למשטר את השוק בהיבט של בטיחות ותפעול מועדונים, נעסוק בזעיר אנפין.

ישראל אייכלר: אנחנו הולכים להתמקד בעיקר בשני מרכיבים שבעצם ימנעו או יצמצמו את כל נושא זליגת הכלים לידיים לא אמונות.

ישראל אייכלר: א' כל הנושא של תנאי אחסנה וכללי אחסנה במועדונים השונים.

ישראל אייכלר: היום אין באמת רגולציה משמעותית, או נקרא לזה אפקטיבית.

ישראל אייכלר: ודבר שני זה כל הנושא של ניוד על מנת למנוע זליגה, כי זה מה שמטריד אותנו.

ישראל אייכלר: הניהול במועדונים, לא בשביל זה קיבלנו אחריות.

ישראל אייכלר: קיבלנו אחריות למנוע זליגה ובעיקר גם להתחיל למשטר את העולם הזה.

ישראל אייכלר: כלומר, להתחיל להקים מאגר מידע לאומי, מה קיים, איפה קיים ובאיזה פיזור, כי היום לצערי גם אין לנו יכולת אמיתית, כגורם שמקבל אחריות, לדעת מה קיים, באיזה פיזור, באיזה סוגים וכולי.

ישראל אייכלר: ולכן אנחנו ממקדים את המאמצים, א' במשטור של השוק בהיבט של מיפוי תצורות, אחסנה, שמירה על מנת למנוע זליגה שזה האתגר המרכזי.

ישראל אייכלר: ולא רק ממועדונים, אנחנו מתייחסים לכל מרכיבי הכניסה לישראל, גם החוקיים וגם הלא חוקיים, וגם שם אנחנו ממקדים מאמצים על מנת לייצר איזושהי מסננת אפקטיבית כדי לצמצם את התופעה ככל הניתן.

ישראל אייכלר: עד כאן, תודה.

מיכאל ביטון: תודה.

מיכאל ביטון: עכשיו נציגי הגופים שעוסקים בתחום הזה.

מיכאל ביטון: כל מה שנאמר בישיבות קודמות אין טעם לומר, שמעתם את הכיוון שאני כן הולך לאשר את הצו הזה ואני עדיין רוצה לתת לכם להתייחס.

מיכאל ביטון: לפי הסדר, כל אחד קצר ולעניין.

מיכאל ביטון: גיא יצחקי, מנכ"ל אלפא טקטיקל אילת.

גיא יצחקי: תראו, זה הצו השלישי או הרביעי שגורמי הממשלה מבקשים לאשר.

גיא יצחקי: כל הזמן לא היה ייבוא של אותם כלים שמדברים עליהם.

גיא יצחקי: עכשיו, אותם כלים, אמרנו את זה כבר בדיונים הקודמים, זה 90% מהעסק שלנו בתחום הזה.

גיא יצחקי: לבוא ולהגיד עכשיו שאנחנו מתפרנסים מכלים אחרים ויש לנו כדורים, יש לנו חלקים וזה בסדר, זה ממש לא נכון, אוקיי?

גיא יצחקי: הפריט הזה, זה הפריט המרכזי בארץ וברגע שהם עוצרים את הפריט הזה, הם עוצרים את כל העסקים שלנו.

גיא יצחקי: לראייה, מעבר לזה, במהלך הצווים, כל אותם מקרים שהיו או לא משנה מה, של שימושים לא תקניים בכלים האלה, לא נעשו מכלים שהגיעו מכיוון שחצי שנה אסרו את הייבוא של הכלים האלה.

גיא יצחקי: אז למה להמשיך לפגוע בנו, להמשיך לאשר את הצווים האלה, לעצור את הייבוא שלנו כשאנחנו כולנו אנשי עסקים לגיטימיים, פועלים לפי חוק, הכל אצלנו מתנהל כמו שצריך.

גיא יצחקי: אז למה לעשות את זה?

גיא יצחקי: מאיזה סיבה יש לכם לעצור אותנו?

גיא יצחקי: זה כבר צו רביעי ואדוני יושב הראש הבטיח בדיון הקודם שלא יהיו עוד הארכות.

גיא יצחקי: ואנחנו מקווים שתעמוד במילה הזאת, כי אנחנו פה ענף לקראת קריסה.

גיא יצחקי: זה לא רק שני כלים, זה 50% מהתחום.

מיכאל ביטון: אז אני אגיד לך מה השתנה.

מיכאל ביטון: גל טרור פוקד את הארץ - - -

גיא יצחקי: אבל לא בגללנו אדוני, בחצי השנה האחרונה הזאת לא היה ייבוא של הכלים האלה.

מיכאל ביטון: אבל גיא שאלת מה השתנה.

קריאה: אבל הם מחייבים אותנו - - -

מיכאל ביטון: רגע סליחה, לא קיבלת אישור לדבר.

גיא יצחקי: לא, אבל לא היה יבוא של הכלים האלה, אדוני יושב הראש, לא היה ייבוא בכלל - - -

מיכאל ביטון: תשמע אותי רגע.

מיכאל ביטון: גל טרור פוקד את הארץ, האיירסופט הוא דרמטי גם עכשיו, לא על העבר, גם עכשיו, ואי אפשר לפרט.

מיכאל ביטון: האיירסופט הזה הוא סכנה ביטחונית, עכשיו בימים אלה, וכשמציגים לך את העובדות ואת הנתונים האלה, אתה צריך להחליט האם כלכלה או ביטחון.

מיכאל ביטון: ואנחנו עכשיו מחליטים שביטחון קודם לכלכלה, וכן הוספנו שילוו באופן פרטני מי שיוכיח שיש לו פגיעה עסקית, מספרית, בנתוני המע"מ ומס הכנסה שלו וינסו להביא לו סיוע.

מיכאל ביטון: אבל זה הכיוון.

מיכאל ביטון: לכן כל טיעון אחר שתביאו אותו מחדש, שנאמר פה, זה לא יעזור, זה הכיוון.

מיכאל ביטון: העדיפות לביטחון עכשיו בכל המדינה וגם בוועדה, וכשראש ממשלה פונה אליי אישית ואומר 'מיכאל, אני כל יום עוסק בביטחון, אני רואה את הנתונים ואני אומר לך שצריך את זה מיידית' – אני קשוב לראש הממשלה.

גיא יצחקי: ברשותך אדוני עוד שתי מילים.

גיא יצחקי: קודם כל אנחנו מצירים על כל שימוש, אם קיים, שימוש לא תקני בכלים האלה.

גיא יצחקי: אנחנו תחום שקיים 20 שנה - - -

מיכאל ביטון: אבל הייתה זליגה.

גיא יצחקי: אנחנו לא יודעים את זה בוודאות ואנחנו מבקשים - - -

מיכאל ביטון: יודעים בוודאות, אני יודע בוודאות.

גיא יצחקי: אדוני, אנחנו מבקשים מנציגי המשטרה פעם אחר פעם, במשך חודשים, לראות את אותם כלים שהם קוראים להם "מוסבים".

גיא יצחקי: מה זה הסבה?

גיא יצחקי: תגדירו לנו על מה מדובר, לא מגדירים.

גיא יצחקי: אנחנו אנשי המקצוע יכולים לתת פה מענה.

גיא יצחקי: מעבר לזה יש לך אלפי כלים קיימים כבר בשוק.

מיכאל ביטון: גיא, זלגו כלים כאלה.

גיא יצחקי: לא עצרו את המכירה שלהם, אבל את הייבוא שלהם עצרו ולמי עצרו?

גיא יצחקי: לנו, ליבואנים לגיטימיים.

מיכאל ביטון: זלגו כלים כאלה לטרור.

גיא יצחקי: ואיפה כל אותם אנשים שעוסקים בזה?

מיכאל ביטון: כלים וחלפים.

גיא יצחקי: ברשותך, אתה יודע, יש לך כמה אלפי אנשים במדינה שמתאמנים עם הדברים האלה, מארגנים משחקים.

מיכאל ביטון: אבל אם אתה הקשבת למה שאמרתי, זה לא מספיק שבמועדון בן אדם מתאמן.

מיכאל ביטון: אמרתי לך שהכלי הזה משמש לאימוני טרור, עוד לפני שהוא מוסב.

גיא יצחקי: אז תתפסו את הטרוריסטים, תתפסו את אותם אנשים שעושים שימוש לא חוקי.

מיכאל ביטון: אבל אתה צריך לשלוט בסיטואציה, כנראה הנושא הזה לא השליטה טובה.

גיא יצחקי: אדוני, אני רוצה שתבין שההחלטה הזאת מרסקת את הענף הזה.

גיא יצחקי: יש הרבה עסקים בתחום הזה שלא יחזיקו מעמד לא עוד חודש ולא עוד חודשיים.

גיא יצחקי: אני לא מדבר בשמי, יש עוד הרבה עסקים שאני יודע בוודאות שלא יחזיקו.

גיא יצחקי: אני מספק את הסחורה להרבה עסקים בתחום הזה ואני אומר לך שזה פשוט עוול מה שנעשה להם.

גיא יצחקי: אנשים שומרי חוק עם ותק של תעסוקה בתחום הזה.

גיא יצחקי: למה לא לבוא ולהחריג אותם?

גיא יצחקי: למה לא לבוא ולהגיד 'אתם אנשים ישרים, זה בסדר' - - -

מיכאל ביטון: אבל כל זה כבר נאמר גיא, ניסינו את כל הטיפול השונה, ההפרדות, לזהות את העבריינים.

גיא יצחקי: אני קיוויתי אדוני שתעמוד במילה שלך, באמת בנינו על זה - - -

מיכאל ביטון: אני לא עומד במילה שלי, הנסיבות השתנו.

מיכאל ביטון: יש גל טרור במדינה, וקיבלתי ראיות על הרוגים ופצועים מאיירסופט, כולל תמונות של נשקים מוסבים, כולל אירועים.

עמנואל לאיליאב: אפשר לראות?

מיכאל ביטון: לא, אתם לא יכולים.

עמנואל לאיליאב: מה הסיבה שאנחנו לא יכולים לראות?

גיא יצחקי: דווקא בכתבה שהייתה בטלוויזיה אדוני, היו כלי איירסופט לא תקניים - - -

מיכאל ביטון: אתם לא יכולים לראות, חלק מזה הוא מודיעיני.

עמנואל לאיליאב: בסדר, אוקיי - -

מיכאל ביטון: עכשיו תעצור רגע אדוני, לפי הסדר.

מיכאל ביטון: ערן טל, איגוד לשכות המסחר.

ערן טל: תודה רבה.

ערן טל: טוב, באמת כבודו הכל ברור, הכל ידוע, היתרון החדש שאני שומע כאן שכן יש איזושהי, נקרא לזה כוונה לפיצוי, ואני מבקש שיהיה פיצוי ולא סיוע.

ערן טל: סיוע לא יעזור להם, הם צריכים פיצוי על כל התקופה הזאת שהם נפגעו בה ועל התקופה העתידית.

מיכאל ביטון: תלווה אותם, תייצג אותם, תעשו פגישות, תביאו דוחות כספיים של ירידה בהכנסות ביחס לשנים קודמות ותבקשו סיוע.

ערן טל: נכון, אבל אני רוצה לומר עוד כמה דברים בבקשה.

ערן טל: קודם כל תראו, כולנו מוקיעים כל שימוש שהוא לא ייעודי לאיירסופט, לא משנה אם זה לאומני, לא משנה אם זה פלילי, יש לעצור את זה.

ערן טל: מצד שני, כל השבוע התפרסמו כתבות על כך שגבול ירדן פרוץ, מאות כלי נשק, מאות כלי נשק נכנסים דרכו והם משמשים לפיגועים, הם משמשים לשימושים הלא ייעודיים.

ערן טל: אז אנחנו פה - - -

קריאה: תעצרו את הדליפות בגבולות.

מיכאל ביטון: חבר'ה, פעם אחרונה שיש קריאות ביניים.

מיכאל ביטון: הבא בתור שאומר קריאת ביניים אני מוציא אותו.

ערן טל: אנחנו פה מתעסקים עם עצירת ייבוא חוקי של איירסופט, במקום להשקיע את כל המשאבים בעצירת, נקרא לזה הברחות של נשק מגבולות ירדן, או שאר גבולות המדינה, זה לא בסדר.

ערן טל: דבר נוסף שאני רוצה לומר, שאנחנו כבר לפני שנתיים הצענו לכם פיקוח ישיר על כל מי שמחזיק איירסופט.

ערן טל: הדרך לעצור את זה באמצעות ייבוא היא לא פותרת לכם את הבעיה, זה לא פותר את הבעיה.

ערן טל: ההסבות קיימות, אנחנו לא אומרים שלא, אנחנו גם לא יכולים להוכיח שלא, מאמינים לכוחות הביטחון.

ערן טל: יש לנו את כוחות הביטחון וגופי הביטחון הכי איכותיים בכל העולם, אף אחד לא חולק על זה.

ערן טל: אבל לפגוע דווקא בכיוון של איירסופט, כיוון שהוא כביכול צעצוע מסוכן בשל שימוש שאינו ייעודי, פלילי או לאומני.

ערן טל: נשמע באמת לא לעניין.

ערן טל: מה שאנחנו חושבים שצריך לקרות, קודם כל גם אגב בחוק העתידי, אין באמת מענה לפיקוח נקרא לזה הישיר, על מי שמחזיק איירסופט.

ערן טל: בכלל לא נתנו את האפשרות הזאת, נתחיל בזה, אבל בסדר לזה אנחנו גם הגבנו והבענו את עמדתנו מול המשרד לביטחון פנים.

ערן טל: יש אוזן קשבת, בהחלט אין מה לומר, אנשים מקצועיים עושים את עבודתם נאמנה.

ערן טל: אבל השאלה היא באמת כמה הצו הזה יעזור לכם לטפל בבעיות האמיתיות של הנשק, של הפגיעה באזרחים.

מיכאל ביטון: זה יהיה הדיון בחקיקה, לא עכשיו.

מיכאל ביטון: זה בעתיד בחקיקה.

מיכאל ביטון: עמנואל לאיליאב, מנכ"ל מועדון איירסופט שוטפוינט.

עמנואל לאיליאב: שלום לכולם, יצא לנו לשמוע כמה וכמה דיונים שהיו לפני זה וגם היום, באמת כמו שערן אמר, אני אשלים את המילים שלו, אני לא מבין, אתם באמת טווחים בנו.

עמנואל לאיליאב: אנחנו יבואנים מורשים שמייבאים כחוק ואתם באים ומטרפדים אותנו.

עמנואל לאיליאב: הטרור לא יעצור גם אם אתם תעצרו לנו את הייבוא, זה לא יעזור לכם.

עמנואל לאיליאב: מה אתם רוצים בשקט לבוא ולהרוג אותנו ממש?

עמנואל לאיליאב: מי ישלם לנו על הנזקים?

עמנואל לאיליאב: יש לנו 40 עמדות ירי, יש לי שני כלים במועדון, זה נראה לכם הגיוני?

עמנואל לאיליאב: אז כמה, מיליוני שקלים, מי יפצה אותנו?

עמנואל לאיליאב: הממשלה?

עמנואל לאיליאב: מי שיושב פה?

עמנואל לאיליאב: אף אחד פה לא מעניין אותו, אף אחד, כי זה מפעל חיים שלנו שבנינו ובאים להתאמן, והמטווח שלנו מגיל 5, כולכם מוזמנים אלינו.

עמנואל לאיליאב: מי ישלם לנו את השכירויות שאנחנו שמים?

עמנואל לאיליאב: אתם אומרים, אי אפשר לעקוב אחרי הכלים, אז למה המסט"בים האלה?

עמנואל לאיליאב: כשאנחנו מייבאים לפה, אנחנו באים ורושמים את המסט"בים, אי אפשר לעקוב אחרי זה?

עמנואל לאיליאב: הם מוזמנים אלינו, אני מוכן לעשות להם משרד קטן אצלנו.

עמנואל לאיליאב: שיישב שם בן אדם בפיקוח ויעבור כל יום ויסתכל אם המלאי קיים או לא.

עמנואל לאיליאב: חברים, השתגעתם?

עמנואל לאיליאב: באמת, זאת הזעקה האחרונה, כולם פה לפני פשיטות רגל.

עמנואל לאיליאב: את מישהו זה מעניין בכלל?

עמנואל לאיליאב: אמיתי, מישהו שייתן לי פה תשובות.

עמנואל לאיליאב: כל פעם אתם מנסים לעשות עריכה, עריכה, לא יצא כלום.

עמנואל לאיליאב: זה בשקט הורגים אותנו, בבקשה להתייחס לזה ברצינות כי יש פה משפחות על משפחות שאנחנו מאכילים אותן.

עמנואל לאיליאב: ואם יש לכם טרור, זה בעיה שלכם, אתם לא עשיתם את העבודה שלכם כמו שצריך ונרדמתם במשמרת.

עמנואל לאיליאב: וכמו שערן אמר, נכון, יש הרבה חורים בפרצות שלנו, כל פעם מסתכלים ב-Ynet או בכל מקום אחר של חדשות שיש הברחות כאלה ואחרות.

עמנואל לאיליאב: משום מה נוח לכם להפיל הכל על איירסופט, זה לא הגיוני.

עמנואל לאיליאב: כשזה מגיע מטאיוואן, גזר דין מוות, אתם חושבים שהם מייצרים כלים שאפשר להסב?

עמנואל לאיליאב: אף אחד לא יכול להסביר את זה, כי נוח לבוא ולהגיד שזה איירסופט, כי אף שב"כניק לא יבוא ויגיד 'אנחנו מצטערים, אוי עשינו את הפדיחה שלנו שגנבו את הכלים מהצבא, והבדואים בדרום עושים מה שהם רוצים'.

עמנואל לאיליאב: על זה אתם לא מסתכלים, נכון?

עמנואל לאיליאב: ברור שקל ונוח לבוא לטרפד את הענף כולו.

עמנואל לאיליאב: ו-10 אלף שחקנים פעילים, שאתם נתתם בגיל 18 להחזיק נשק ולהגן על המדינה, על צעצועים אתם עושים סרטים?

עמנואל לאיליאב: איזה מין דבר זה?

מיכאל ביטון: תודה רבה עמנואל.

מיכאל ביטון: עדינה איפרח.

עדינה איפרח: צוהריים טובים, ראשית אני חייבת להביע את אכזבתי מהפרת הבטחתך לא לאשר את ההמשך הזה.

עדינה איפרח: תמיד נוח וקל להוציא איזשהו קלף במדינה המטורפת שלנו על האסון העכשווי, ולהציג אותו כקלף מנצח.

עדינה איפרח: אני לא אגיד לכם שהמחזורים שלי ירדו, לא בטוח שזה נכון, אבל התדמית של מה שאני בניתי כמפעל חיים עם הפרסומים הבלתי פוסקים שלכם לגבי איירסופט, כאילו עכשיו כל ביטחון מדינת ישראל עומד על אם אני אביא 10 כלים או 15 כלים לתוך הארץ, מה שאין קשר בינו לבין המציאות בכלל.

עדינה איפרח: עמנואל התחיל ואני אמשיך, יש בארץ 10 אלף שחקנים פעילים מטובי בנינו ובנותינו, אנשי ביטחון, אנשי משטרה, חיילים, שיפוצניקים, אינסטלטורים, שקמים ב-4:30 בבוקר כמו כל רוכב אופניים אחר, שאומנם עם אופניים הוא לא יכול לעשות טרור, אבל הנזקים שהם עושים בדרך הם הרבה יותר גדולים.

עדינה איפרח: אנשים שקמים ביום שבת ב-5:00 בבוקר לשחק איירסופט, אותם אתם הופכים לעבריינים.

עדינה איפרח: הם צריכים להתחבא ולהחביא את עצמם.

עדינה איפרח: דרך אגב, משרד הכלכלה לא מכיר בכלל בעובדה שאיירסופט הוא משחק קבוצות, מבחינתכם זה רק מטווח.

עדינה איפרח: זה לא נכון, זה משחק קבוצות לכל דבר ועניין.

עדינה איפרח: יושב פה שחקן שבא לייצג את השחקנים בארץ.

עדינה איפרח: אנחנו אומנם לא מאות אלפים, אנחנו קבוצה קטנה אבל איכותית.

עדינה איפרח: יש המון קבוצות בארץ שהן מאמצות ילדים בסיכון לפני גיוס ועוזרות להם לעבור את התהליך.

עדינה איפרח: אם ניתן לבן את האפשרות, הוא ידבר קצת על מה הקבוצות עושות.

מיכאל ביטון: ניתן לו.

עדינה איפרח: אני קצת חורגת מהנוהג שלי לדבר על המועדון שלי, כי כרגע באמת לא בטוח שזה העניין.

עדינה איפרח: כל הסיפור הזה שעשיתם סביב איירסופט, סליחה, גדול מדי, מיותר מדי, אני חושבת שעליתם על עץ גבוה מדי ואתם צריכים לרדת ממנו.

עדינה איפרח: התחמושת שאיתה עושים את הפיגועים, גם היא נעשית בכלי איירסופט, לא מגיעה מאיירסופט, נעשית מאיפה שגונבים אותה.

עדינה איפרח: תסגרו בסיסים, תסגרו גבולות, תעשו מה שצריך לעשות, נו לנו האנשים החוקיים והעסקים הלגיטימיים, לתת שירות לאנשים כאלה מקסימים כמו שחקנים, להמשיך לחיות ולפרק קצת אדרנלין במדינה המטורפת הזאת שלנו.

עדינה איפרח: חיים פה במדינה מטורפת, יש פה אנשים מדהימים שמשחקים את הספורט הזה, צריכים לתת להם גם ביטוי, זה הכל.

מיכאל ביטון: תודה רבה עדינה.

מיכאל ביטון: אני רוצה שתתייחסו מה ניתן לעשות במידה וכן אדם ירד בהכנסות שלו בתקופה הזאת ויוכיח ירידה דרמטית, וגם התייחסות למעמד של הענף הזה בהיבט של האם זה רק מטווחים, או שרואים בזה ספורט?

מיכאל ביטון: מי בכלל אמון על זה בממשלה, בהכרה בענף הזה ובמעמדו.

מיכאל ביטון: אני רוצה התייחסות של נציגי הממשלה לשתי השאלות הללו.

ינון אלרועי: ראשית, אני חושב ששמענו, אני אומר, זה לא נעים לשבת פה ולשמוע את הדברים וכמו שאמרתי מראש, אנחנו באים הנה באיזו שמחה ובעזוז, בסדר?

ינון אלרועי: חשוב מאוד להבין את העניין הזה.

ינון אלרועי: יחד עם זאת, אני שוב חוזר אדוני יושב הראש, ככל שהיושבות והיושבים פה מהצד הזה של השולחן ואלה שלא נמצאים, יבינו מהר יותר שהולכת להיות הסדרה שונה בענף.

ינון אלרועי: הענף לא יישאר כמו שהיה - - -

עמנואל לאיליאב: רק דחיות אנחנו מקבלים.

מיכאל ביטון: לא להפריע עמנואל, אתה קיבלת זכות דיבור.

עמנואל לאיליאב: כואב לי הלב פשוט.

מיכאל ביטון: כואב, אבל תתאפק, אתה דיברת, לא להפריע.

ינון אלרועי: אני לא יועץ עסקי שלך, בסדר?

ינון אלרועי: אבל אני חש אחריות בגלל שאנחנו יושבים פה, דנים ואמרתם, אנחנו נמצאים פה שוב, אפרופו אנחנו נמצאים פה שוב ובאנו הנה, אתה יודע למה באנו?

ינון אלרועי: כי אדוני יושב הראש ועמיתיו חתכו בין השאר, אתה זוכר שבאנו בהתחלה עם שלושה חודשים?

ינון אלרועי: כי חשבנו שההדרה תיקח שלושה חודשים.

ינון אלרועי: אבל אני יכול לומר לכם שהעמיתים שלנו ממשרד הבט"פ, ונמצא פה ישראל – אדוני יושב הראש, לא נהוג במדינת ישראל לפרגן, אבל יש פה עבודה סדורה שבודקת את כל ההיבטים ומנסה לייצר תרחיש שבו יהיה מעבר קל ככל הניתן למגזר העסקי לטובת העניין הזה.

ינון אלרועי: אבל בסוף, חשוב מאוד להבין, לא יהיה מה שהיה.

ינון אלרועי: אני חושב שהאחריות שלנו לבוא ולהגיד לכם את זה בצורה מאוד מאוד ברורה.

ינון אלרועי: אל תשכחו את זה, יבוא ה-1 לינואר או ה-30 באוקטובר, לא חשוב, נקווה שכמה שיותר מהר, לא יהיה מה שהיה ואתם חייבים להתכונן לזה כי לא יהיו הפתעות.

ינון אלרועי: אני חושב שישראל, אם מותר להציע ואני יודע שנפגשתם עם הנציגים, עם ערן ונציגים של הענף.

ינון אלרועי: הוא לא יושב עם כל אחד, הוא לא יכול לשבת עם כל אחד, אבל כשיושבים וגם אפשר לשבת עוד פעם, בשביל שתבינו מה הולך.

ישראל אייכלר: יש לנו מפגש מיד אחרי החג באחד המועדונים עם קבוצה מייצגת.

ינון אלרועי: אז אני חושב שזה מאוד חשוב שאתם תדעו לקראת מה אתם הולכים.

עדינה איפרח: אני חושבת שאחת הבעיות הגדולות, סליחה רגע, זה חוסר הידיעה של מה קורה כבר כל כך הרבה זמן.

מיכאל ביטון: עדינה, לא להפריע.

מיכאל ביטון: ישראל, יש לך הרי בטח בתחום אחריותך עוד ענפי ירי, או ירי ספורטיבי או איזשהו פיקוח.

מיכאל ביטון: אולי אתה יודע, דבר שאנחנו כן יכולים לעזור להם, זה שאומנם מעגנים את הבקרה על הנשקים האלה ומונעים זליגה, אבל שיהיה לזה מעמד של ספורט, ספורט קהילתי, ספורט חובבני.

מיכאל ביטון: בכל זאת שירוויחו משהו מההסדרה הזאת.

קריאה: אדוני, רק רציתי לציין התחום מוכר - - -

מיכאל ביטון: לא להפריע לי.

מיכאל ביטון: לא להפריע לי.

מיכאל ביטון: נא להשיב על הדבר הזה בבקשה.

ישראל אייכלר: אז אני אומר דבר כה, הרציונל שההסדרה שלנו מדברת על כך שבעצם אנחנו ניתן שני סוגי רישיונות.

ישראל אייכלר: רישיון אחד זה למועדונים עם כלי איירסופט והרישיון השני זה לסחר, לכל תהליך הסחר, יבוא, יצוא וכולי.

ישראל אייכלר: אותם מועדונים, הם במהותם לצרכי ספורט ופנאי ושם תבוצע כל הפעילות כתאוות נפשם.

מיכאל ביטון: אבל האם אנחנו יכולים בחקיקה החדשה לתת לזה מעמד של ספורט מסוים?

רועי הראל: כל מה שבטוח המועדון, פעילות מורשית.

רועי הראל: מועדון יכול לקבל רישיון לבצע פעילות בפנים, בחוץ, בכללי בטיחות מסוימים, אבל כל הפעילות זאת פעילות שהם ירצו לפי השיקולים שלהם.

מיכאל ביטון: כן, אבל האם אפשר להגדיר את זה כששמים את החוק ואומרים ענף ספורט, יש ירי ספורטיבי, יש פיינטבול, יש פה, יש שם, זה סוג של ענף ספורט שהוא קהילתי, שהוא תחרותי.

מיכאל ביטון: הוא לא אולימפי אבל יש לו מעמד כתחום עיסוק.

רועי הראל: אנחנו בחוק, לירי יש עיגון פורמלי לענפי ספורט שהם מה שנקרא בתיאום עם התאחדות הקליעה, משרד הספורט, הגורמים האלה.

רועי הראל: ככל שהם יוגדרו - - -

מיכאל ביטון: אז בזמן החוק הזה, לתת להם מעמד, להכניס אותם לארגון הקליעה.

ישראל אייכלר: אז כמו שאמרנו, היום בכלים היורים יש לנו מה שנקרא הסדרה של כלים יורים לצרכי ספורט.

ישראל אייכלר: זה מעוגן מול גוף שהוא בעצם מוכר על ידי משרד הספורט, זאת בעצם התאחדות הקליעה.

מיכאל ביטון: אז לשבת עם - - -

ישראל אייכלר: ככל שהם יצליחו להסתעף או להתחבר להתאחדות הקליעה, בבקשה.

מיכאל ביטון: אז תעזרו להם, אלרועי, תעשו פגישה עם התאחדות הקליעה, חוץ מהסדרה, למנוע זליגה ובקרה על הנשקים האלה, הסדרה היבוא והרישיונות, תכניסו גם את הסדרתם כתחום פעילות, לפחות שירוויחו משהו מהחוק הזה אם כבר הם משלמים מחיר של עיכובים.

מיכאל ביטון: תעשו פגישה עם הארגון, בסדר?

מיכאל ביטון: זה יופיע בפרוטוקול שלנו.

רועי הראל: אנחנו נפנה להתאחדות הקליעה ונבקש לשבת איתם על זה.

מיכאל ביטון: בתקווה שתהיה פה כנסת וממשלה, אחרי הפגרה הנוספת, באזור ספטמבר-אוקטובר.

מיכאל ביטון: טוב, בפרוטוקול יופיע שאנחנו נבקש מוועדת ביטחון הפנים, לוודא בתהליך החקיקה שאכן ניתנה הזדמנות להסדרת התחום הזה לצד תחומי ספורט של ירי אחר, כולל דיאלוג עם כל הגופים ותיאום.

מיכאל ביטון: כחלק מהחקיקה לכלול את זה ואתה תוביל את החקיקה הזאת בבט"פ, נכון?

מיכאל ביטון: אז אני מבקש לעשות את המאמץ הזה.

מיכאל ביטון: עוד משהו ישראל?

ישראל אייכלר: מבחינתי לא.

מיכאל ביטון: אורי בוצ'צקי, בעלים של מטווח פורטל.

אורי בוצ'צקי: שלום לכולם, אנחנו נפגשים פה לעיתים קרובות ובינתיים כן, כמו ההתפתחות הביטחונית, יש גם התפתחויות בצו שלנו.

אורי בוצ'צקי: אנחנו לומדים לעבוד במציאות החדשה, שתכלס אנחנו כבר חצי שנה נמצאים במציאות של צו איסור יבוא, שמכתיב לנו את הכללים החדשים.

אורי בוצ'צקי: אנחנו מגישים בקשות, מקבלים מענה ממשדר הכלכלה ואחת הבעיות שנוצרות בגלל ההגדרות של הצו, שהם מאוד ניתנות לפרשנות, הן יוצרות רגולציה ותהליכים שאני בתור בעל עסק מבין את האנשים שצריכים לאשר, כי זה לקחת אחריות.

אורי בוצ'צקי: אבל ברגע שכתוב בצו "M4 וחלקיו", למשל המילה "חלקיו" ניתנת לפרשנות כל כך רחבה שאם אני צריך לייבא, ידית, רצועה, מחסנית או כל דבר אחר, עכשיו מכניסים אותי לתהליך של תיאום מול בט"פ, מול משטרה, כי ברור לי ששום פקיד לא יוכל לקחת אחריות ולהגיד "את הרצועה הזאת מותר לך לייבא" אם כתוב על הרצועה שהיא מתאימה ל-M4.

אורי בוצ'צקי: אבל במדינות הנאט"ו נוצר סטנדרט של כל החלקים שהם מתאימים מנשק אחד לנשק השני.

אורי בוצ'צקי: המחסנית של תבור, של M4, של HK416.

מיכאל ביטון: אורי, ההערות האלה הן טובות וחשובות, אבל הן כשאתה הולך לשבת עם ישראל, יש לכם פגישה איתו, תדברו.

אורי בוצ'צקי: לא, לא, זה לא קשור לישראל.

אורי בוצ'צקי: במקרה הזה זה נטו משרד הכלכלה ורישיונות יבוא, ואני מבקש שלפחות בצו איסור הנוכחי יהיה כתוב.

אורי בוצ'צקי: M4 אסור, סבבה, אנחנו חיים עם זה כבר חצי שנה, תבור אסור, בסדר, אבל כל השאר, למשל שלא תכתבו "כל חלקיו".

מיכאל ביטון: רגע אורי, מה שמצאנו גם במודיעין, שכשמזמינים חלקים אפשר גם לייצר נשק מחלקים.

אורי בוצ'צקי: אז לא מכל החלקים.

אורי בוצ'צקי: יש רשימה מאוד מאוד ספציפית.

מיכאל ביטון: אני מבין מה אתה אומר, כן?

מיכאל ביטון: היינו 30 שנה בגולני, אנחנו יודעים מה זה נשק.

מיכאל ביטון: במודיעין שקיבלנו יש מצבים שייבאו חלקים בתפזורת והם שימשו לבניית נשק מוסב, גם החלקים.

מיכאל ביטון: אז אתה אומר יש חלקים שאולי בתקופת הביניים אתם צריכים אותם והם פחות מסוכנים, זה מה שאתה אומר.

מיכאל ביטון: אז אני שואל אתכם ישראל ורועי, האם יש פה איזו מידה של גמישות?

מיכאל ביטון: לפחות בחלקים מסוימים לתקופה הזאת.

מיכאל ביטון: אם אני רוצה להבין, יש להם נשקים, הם מתיישנים, הם מתקלקלים, הם יצטרכו לתקן ולתחזק.

מיכאל ביטון: אז האם יש בתוך זה איזה חלק, לא יודע, ידית, רצועה, דבר שהוא נפגע ואפשר אותו לאשר בתקופת הביניים.

רועי הראל: משרד הכלכלה ביקשו להשיב על השאלה.

מיכאל ביטון: בבקשה, וגם עוד לא קיבלתי תשובה ינון, איך אתם מנסים ללוות את הנפגעים באמת?

מיכאל ביטון: מי שלא הפסיד כסף בחצי השנה הקרובה, הוא לא יוכל לבוא אליכם בטענות.

מיכאל ביטון: אבל מי שיפסיד 20%, 30%, 40% מפעילותו ויוכיח שיש לזה קשר ישיר לעובדה שהוא לא הצליח לייבא בתקופה הזאת M16 או תבור, שיהיה קשר בין ההחלטה לבין הפגיעה הכלכלית, מה ניתן לעשות למען האנשים האלה?

מיכאל ביטון: איזה מסלולים, איזה ליווי, איזה טיפול?

מיכאל ביטון: גם על השאלה הזאת לא קיבלתי תשובה, אבל בואו תתחילו עם השאלה הקודמת.

תהילה פרץ ורון: אני רק רוצה להבהיר לגבי הצו שחלקי החילוף היחידים שאסורים במסגרת הצו זה קנה, גוף עליון, גוף תחתון, מכלול ובריח.

אורי בוצ'צקי: מצוין.

אורי בוצ'צקי: אני רוצה שתוסיפו עוד משפט, שכל שאר החלקים מותרים ליבוא.

אורי בוצ'צקי: אני קיבלתי היום בבוקר תשובה ממשרד הכלכלה לגבי מחסניות, שאני צריך עכשיו להגיש את דוגמאות ומפרטים לבט"פ, למשטרה, למשרד הכלכלה.

תהילה פרץ ורון: אני רוצה אז לחדד, אוקיי?

תהילה פרץ ורון: אני מכירה את הפנייה, קודם כל אני רק רוצה להבהיר שבעיני זה לא רלוונטי פה, זאת בקשה יבוא שהיא נדונה מול משרד הכלכלה.

תהילה פרץ ורון: אבל בואו נפריד, בעצם כל כולל ירייה, כלי איירסופט, כולל חלקי חילוף, הם צריכים רישיון ליבוא ממשרד הכלכלה.

אורי בוצ'צקי: יש לי אותו.

תהילה פרץ ורון: אוקיי.

אורי בוצ'צקי: יש לי רישיון יבוא של חלקים, אבל בגלל צו איסור היבוא, ברגע שעל החלק כתוב "M4" אני לא יכול לייבא אותו.

תהילה פרץ ורון: אבל אורי, זה לא קשור, זה לא קשור לצו איסור היבוא.

תהילה פרץ ורון: המחסניות האלה, לפחות לפי הצו הזה, הן לא אסורות בייבוא.

תהילה פרץ ורון: עדיין יכול להיות שהרשות המוסמכת אולי תיתן לך, ואולי לא תיתן רישיון על הדבר הזה.

תהילה פרץ ורון: אבל זה לא קשור לאיסור היבוא.

ערן טל: אנחנו רוצים להוסיף סעיף בהגדרות, עוד מעט כשתגיעו לצו.

ערן טל: אנחנו רוצים להוסיף סעיף (4) שאומר למען הסר ספק, כל שאר חלקי הכלים המפורטים, מלבד אלו המוזכרים בסעיף קטן (3), יהיו מותרים בייבוא.

קריאה: ככה לא כותבים צו ולא כותבים חקיקה, אני מצטער.

תהילה פרץ ורון: אני לא מכירה - - -

מיכאל ביטון: חבר'ה אנחנו מבינים שמה שאסור, אסור, ומה שלא אסור, מותר.

מיכאל ביטון: זה גם ייאמר לפרוטוקול ויופיע בסיכום הוועדה.

תהילה פרץ ורון: בכפוף לרישיון יבוא.

אורי בוצ'צקי: בכפוף לרישיון יבוא, כמובן.

מיכאל ביטון: אבל יכול להיות שמישהו התבלבל, את יודעת תהילה.

מיכאל ביטון: יכול להיות שאמרו לו עכשיו 'אין שום חלק של הנשק הזה'.

ערן טל: ברגע שאומרים "חלקים", הם פשוט לא נותנים לייבא חלקים שהם מותרים.

מיכאל ביטון: אני אומר, אם אסרתם חלקים מסוימים, תעירו פנים בחלקים שמותרים.

אורי בוצ'צקי: שכל השאר מותר.

אורי בוצ'צקי: עוד נקודה אחת - - -

מיכאל ביטון: רגע אורי, שאלתי אותם שאלות.

מיכאל ביטון: תחכה, כן.

תהילה פרץ ורון: אני רק רוצה לסיים את הנקודה הזאת.

מיכאל ביטון: תמשיכי, לא להפריע לה בבקשה, כן.

תהילה פרץ ורון: לא, זה בסדר.

מיכאל ביטון: זה לא בסדר, אצלי לא מפריעים.

מיכאל ביטון: תמשיכי כן.

תהילה פרץ ורון: באופן כללי גם כדי להבהיר ליבואנים, בסופו של דבר יש חלקים באמת שהם כאן בצו הזה, שהם באיסור מוחלט.

תהילה פרץ ורון: לגבי יתר החלקים, הם לא סתם ברישיון יבוא.

תהילה פרץ ורון: כמובן שיש חלקים שאולי אפשר באמת להיות יותר גמישים איתם, רצועות וכל מיני דברים כאלה.

תהילה פרץ ורון: אבל דברים כמו מחסניות, אני חושבת שהם כן מפעילים את שיקול הדעת האם משתכנעים שכן צריך לתת את זה ליבואן או לא.

תהילה פרץ ורון: צריך להשתכנע שזה לא בכל זאת ישמש לדברים שהם לא זה.

תהילה פרץ ורון: זה בטיפול, אני לא חושבת - - -

מיכאל ביטון: המחסניות גם מסבות?

אורי בוצ'צקי: בחיים לא.

מיכאל ביטון: רגע, אתם מפריעים לי חבר'ה, לא שאלתי אתכם.

מיכאל ביטון: תורידו את הידיים.

תהילה פרץ ורון: זאת הרי בקשה שהיא עכשיו בטיפול, הוא הגיש בקשה והיא בטיפול.

ינון אלרועי: אדוני יושב הראש היא לא רק בטיפול, היא הגיעה לפני יומיים אז בואו רק למען הפרופורציה.

מיכאל ביטון: לא, אבל הוא הציג רק סוגיה עקרונית.

מיכאל ביטון: שיהיה ברור שאת החלקים שהם לא אסורים, יהיה אפשר לקדם, זה כל מה שהוא ביקש, להבהיר את הדבר הזה.

מיכאל ביטון: בסדר, בן יוצר פעיל בתחום.

בן יוצר: נעים מאוד.

בן יוצר: ככה אני אציג את עצמי, אני בגיל 24.

בן יוצר: אני אציג את הסיפור האישי שלי, אני קיבלתי פטור מהצבא ולא הייתי בשירות לאומי בגלל נסיבות החיים שלי, לא יכולתי לעשות שירות לאומי.

בן יוצר: כשאני שומע את המדינה אני מבין שיש חשש, אני חושב שזה חשש מוצדק אבל אני חושב שהמדינה לא מבינה שום דבר באיירסופט, אני מצטער להגיד את זה.

בן יוצר: דבר שני, מר מיכאל ביטון ממש קשה לי שאתה אומר שזה נשק, זה בסופו של דבר צעצוע וכשאני שומע את המועדונים פה אני יכול להבין את הכאב שלהם.

בן יוצר: אני כבר בהיכרות עם התחום 14 שנה, פלוס 10 שנים בתחום של השתתפות.

בן יוצר: עכשיו, אני קצת מתרגש - - -

מיכאל ביטון: לאט, לאט.

מיכאל ביטון: תביאו לו כוס מים רוני.

בן יוצר: אני חושב שגם העניין הזה, גם קראתי את התזכיר של הצו ולאן זה הולך, אני חושב שזה ממש מוגזם מה שהם רוצים לעשות.

בן יוצר: יש שם כל מיני שהתייחסתי באתר, רשמתי את זה גם באתר.

עדינה איפרח: תספר מה הפעילות שלך כשחקן ומה זה תורם לך בחיים.

בן יוצר: זה עוזר לי מאוד בחיים.

בן יוצר: זה קידם אותי בצורה מאוד משמעותית בחיים האישיים שלי וזה גם פוקוס בחיים.

עמנואל לאיליאב: מה שלא יצא לו נראה לי לעשות בצבא.

בן יוצר: לא הייתי בצבא וגם לא הייתי בשירות לאומי, הדבר היחידי שהייתי זה רק התנדבות במשמר האזרחי וזה היה קצת זמן בחיים שלי.

מיכאל ביטון: זה סוג של קהילה, שייכות ופעילות.

בן יוצר: אני חושב שהמדינה היא צריכה גם להתחשב וגם צריכה להבין מה זה איירסופט.

בן יוצר: אני מבין מהמשרדים פה שיש טענה שאפשר להסב ואני אומר שזה לא שאי אפשר להסב, אבל זה מספר חברות שאני יכול לספור אותן על כף היד.

בן יוצר: רוב הכלים שאני מכיר, אי אפשר להסב אותם ואני יכול לשבת ולפרט פה על האיירסופט ואני יכול אפילו לעשות דוקטורט על איירסופט.

בן יוצר: אני חושב שלהגביל את הזמן הזה של הייבוא הוא מוגזם, עוד חצי שנה זה מוגזם.

בן יוצר: אני עכשיו באתי לגיא, לאלפא, אני רציתי לקנות מחסנית לכלי והוא אמר לי פשוט שהוא לא יכול וכבר חצי שנה זה ככה.

בן יוצר: אז מה אני צריך לעשות עכשיו בנידון הזה?

מיכאל ביטון: רגע, יש לך כלי בבעלותך של איירסופט?

בן יוצר: יש לי, אני מעדיף לענות על זה יותר מאוחר.

בן יוצר: אפשר לענות על זה יותר מאוחר?

מיכאל ביטון: לא, סתם הבנתי אם אתה קונה מחסנית, אז יש לך כלי - - -

בן יוצר: כן, זה כלי שלי והוא לא יכול.

בן יוצר: אמרתי שאני רוצה להתחדש באיזשהו אקדח, הוא אמר שהוא גם לא יכול, אין, הקפיאו את הייבוא.

בן יוצר: עכשיו זה חצי שנה ככה.

מיכאל ביטון: עכשיו אנחנו רואים שאקדחים לא מוקפאים.

בן יוצר: כן, אבל לוקח זמן עד שמאשרים את האישורים האלה.

מיכאל ביטון: זה בלי קשר לצו הזה, זה עניין של התנהלות.

מיכאל ביטון: אני אדבר גם על זה.

מיכאל ביטון: תודה רבה לך בן.

מיכאל ביטון: איתי בבקשה.

איתי עצמון: כן, רציתי רק להגיד בקצרה שלאור מה ששמענו כאן מנציגי הממשלה ולאור העובדה שלא מדובר על צו ראשון בעניין שקבע תקופת תוקף מאוד ארוכה, כלומר למעשה הובאו לכאן כמה וכמה צווים עם תקופות תוקף קצרות.

איתי עצמון: כעת לאור הנתונים וגם לאור הימשכות הליכי החקיקה, כל מי שעוסק בחקיקה יודע שחוק, בוודאי חוק מורכב, לא עובר תוך חודש או חודש וחצי בוועדה, ולאחר מכן במליאה.

איתי עצמון: אני חושב שההסדר שמוצע הוא מידתי, גם מבחינת סיווג הכלים שייאסרו בייבוא.

איתי עצמון: כפי ששמענו כאן ניתנו רישיונות יבוא ויש בקשות לרישיונות יבוא לגבי כלים אחרים, במספר כנראה לא קטן.

איתי עצמון: כלומר הענף לא מצוי בקיפאון ואין כאן ממש פגיעה משמעותית בעיסוק של אותם מועדונים.

איתי עצמון: אלה לפחות הנתונים ששמענו כרגע ממשרד הכלכלה, ולכן נחה דעתי שאין קושי משפטי או חוקתי בהסדר שמוצע בצו שמובא היום לאישור הוועדה.

מיכאל ביטון: טוב, אנחנו נעשה הקראה עכשיו וגם הצבעה.

מיכאל ביטון: אחרי ההצבעה אני גם אגיד כמה דגשים להמשך.

קריאה: רגע, יש עוד התייחסויות שרוצים לומר.

מיכאל ביטון: מישהו שלא דיבר, כן אדוני, בבקשה.

ולדימיר בליאק: שלום, שמי ווליאנסקי ולדימיר, אני בן 45, בתחום יותר מ-16-17 שנים, העסק פעיל 12-13 שנים.

ולדימיר בליאק: אז רציתי לדבר על התייחסות של כלי M4, תבור וכל מה שאתם רשמתם בצו של איסור הייבוא.

ולדימיר בליאק: יש מלא סוגים של M4 ומלא סוגים של תבור.

ולדימיר בליאק: מדובר גם בצו שאתם רושמים לגבי גופים, אוקיי?

ולדימיר בליאק: receiver עליון ו- receiver תחתון.

ולדימיר בליאק: עכשיו, ההתייחסות ממה שאני מבין למכלולים וקנים, זאת התייחסות לכלי גז בכלל, זה לא קשור לכלי חשמל כי בכלי חשמל אין מכלול, אין קנה שהוא יותר עבה ממה שבכלי הגז, אוקיי?

ולדימיר בליאק: אז החלקים של רובי גז הם לא מתאימים בכלל לחלקים של כלי חשמלי.

ולדימיר בליאק: בדיוק על מה שדיבר יורי ממתווך פורטל, זה בדיוק אותו הנושא.

ולדימיר בליאק: של ידיות, הידיות הן גם שונות.

ולדימיר בליאק: אני הבאתי כאן לכנסת חלקים, פשוט לא הכניסו אותם.

מיכאל ביטון: ידיות אפשר יהיה לייבא.

ולדימיר בליאק: הידיות עצמן - -

מיכאל ביטון: לפי הצו אפשר יהיה לייבא ידיות.

עמנואל לאיליאב: הם לא מגדילים ראש, הם מקטינים ראש.

עמנואל לאיליאב: על כל מה שרשום M4 פשוט - - -

ולדימיר בליאק: פשוט אין, אי אפשר לייבא.

עמנואל לאיליאב: אתה יודע, זאת כותרת יפה אבל זה גורם לבעיות.

מיכאל ביטון: לא, אבל כתוב כאן "קנה, גוף עליון, גוף תחתון, מכלול ובריח".

ולדימיר בליאק: עכשיו, גופים של כלי חשמלי וכלי גז, למה שמתייחס כנראה הצו, הם שונים לגמרי.

ולדימיר בליאק: אני גם הבאתי את הגופים האלה, הם נמצאים פה בכניסה לכנסת.

ולדימיר בליאק: פשוט לקחו לי אותם ולא נתנו לי להכניס את זה לפה.

ולדימיר בליאק: גם הידיות הן שונות, גם במראה, גם ביכולת להתקין אותן בתוך הכלי עצמו.

ולדימיר בליאק: עכשיו, יש שוני מאוד גדול בין כלים חשמליים לכלי גז.

ולדימיר בליאק: מה שאתם מדברים, שכן ניתן להסבה, אני לא מאמין בזה שזה ניתן להסבה אחרת היו סוגרים את התחום הזה בכלל לגמרי בכל העולם.

ולדימיר בליאק: אני לא אכנס לזה, וגם אחד מהחבר'ה שעשינו צילום עם מדידות של נשק חם ואיירסופט, זה שונה לגמרי.

ולדימיר בליאק: גם בכלים החשמליים לעומת כלי גז, יש יותר מ-50 סוגים של כלים חשמליים שגם בגדלים שלהם הם שונים, ובמיוחד הם שונים מכלי הגז.

ולדימיר בליאק: גם כל כלי גז הוא יותר קטן מהנשק החם ב-2 ס"מ, אז גם פה אני לא מבין איפה הבעיה אצלכם בהסבות האלה.

ולדימיר בליאק: אבל לא משנה, לא נכנס לזה.

ולדימיר בליאק: אני מבקש שתסתכלו נכון יותר לכיוון של הכלים החשמליים, כי הכלים החשמליים הם שונים יותר גם מבחינה פנימית וגם מבחינה חיצונית.

ולדימיר בליאק: הכלים החשמליים הם יותר דקים בחומר שלהם מכלי הגז והם נשברים פי שתיים מהר יותר מכלי הגז, למה?

ולדימיר בליאק: כי הם דקים.

ולדימיר בליאק: עכשיו נגיד, אם כלי חשמלי נפל מגובה של חצי מטר על אספלט, זהו, הלך על הכלי, החלק האחורי שלו נשבר בוודאות.

ולדימיר בליאק: אז מה הסיבות לא לתת לנו לפחות את הייבוא של הכלים החשמליים?

ולדימיר בליאק: עכשיו, M4 שעשוי מחומר פולימרי, מפלסטיק, מה הבעיה להזמין ולתת לנו אישור לייבא את הכלים האלה לפחות?

ולדימיר בליאק: החלקים הפנימיים שלו הם יושבים בתוך תיבת הילוכים, זאת תיבה שככה נראית והחלקים שם הם בכלל לא דומים ולא שימושיים להסבות או שום דבר.

ולדימיר בליאק: זה גלגלי שיניים קפיציים ובוכנות מחומרים זניחים.

ולדימיר בליאק: אז אם אפשר יהיה לפרט את כל זה, נגיד כלי גז, בסדר, אסור לייבא בכלל לארץ וכלים חשמליים באיזושהי צורה כן אפשר יהיה לייבא.

ולדימיר בליאק: מבחינת דמוי תבור, אתם מדברים - - -

מיכאל ביטון: שנייה, עצור רגע.

מיכאל ביטון: יש לכם הפרדה כזאת, יכולת או רצון?

ישראל אייכלר: אני אגיד דבר כזה.

ישראל אייכלר: כל הנושא של סוגי הכלים, אנחנו מודעים היטב לעובדה שיש בעצם שלושה מנגנונים מרכזיים, חשמליים, מכני וגז עם הסבירות הגבוה יותר שהגז הוא שיותר מתאים להסבה.

ישראל אייכלר: יחד עם זאת, אנחנו קיימנו דיונים מקצועיים עם גורמי המקצוע של משטרת ישראל, מז"פ, מעבדת הנשק במשטרת ישראל של מז"פ.

ישראל אייכלר: זה הגורם הלאומי שמוסמך על כלל גורמי הביטחון כולל השב"כ, כגורם מקצועי מוסמך ומבחינתי הם האורים והתומים.

ישראל אייכלר: ולכן הקביעה שלהם שהיוותה את הבסיס לקביעת הצו מדברת על הכללת א', סוגי הכלים, ב', שלושת המנגנונים למרות הניואנסים שאנחנו מבינים אותם.

ישראל אייכלר: לפיכך לי כרגע אין שום בסיס מקצועי לבוא ולבצע את אותה הקלה שמתבקשת כאן.

מיכאל ביטון: תודה, בואו נעבור להקראה בבקשה.

מיכאל ביטון: אתה לא דיברת?

מיכאל ביטון: כן בבקשה.

דניאל גרובר: אהלן, אני מנכ"ל חברת אמ.

דניאל גרובר: אי.

דניאל גרובר: אל סופליי, אנחנו יבואנים איירסופט, אני מכהן כאן כיושב ראש הלשכה של יבואני האיירסופט גם.

דניאל גרובר: אני רוצה לענות בנקודות, שמרתי את כל הנקודות ככה במהלך הדיון.

דניאל גרובר: דבר ראשון, אמרתם משהו לגבי ספורט, איירסופט כבר מוכר כספורט בישראל, כבר היה תחת איחוד הקליעה בתקופת עמיתי לוי ודוידוביץ'.

דניאל גרובר: אנחנו ריכזנו בעצם את הפעילות אצלנו במועדון של העמותה.

דניאל גרובר: לצערי זה לא צלח, לא מצידנו, דווקא מצד איחוד הקליעה.

דניאל גרובר: הם היו צריכים לבוא ולהציג אותנו פה בדיונים עוד בתקופת בנימין נתניהו, כשגם אז כבר היו ועדות בעניין שלנו וזה לא התקדמם והתמוסס.

דניאל גרובר: אז כן, שם הדרך יחסית סלולה ישראל.

דניאל גרובר: לצערי, אני כבר דיברתי עם המנכ"ל החדש של איחוד הקליעה, שהוא לא ראה לנכון לקבל אותנו חזרה.

דניאל גרובר: אמר 'תשמעו, הבט"פ עכשיו מקדם איזה עניין.

דניאל גרובר: לא יודע, לא רוצה להתעסק'.

דניאל גרובר: לטיפולכם.

דניאל גרובר: בעניין של הצו, אני חושב שהממשלה קצת מחפשת את המטבע מתחת לפנס.

דניאל גרובר: כמו שאמרו פה אנשים, גם וובה וגם ערן מהלשכה, להסתכל על האיירסופט שמיובא בצורה חוקית, דרך היבואנים שיושבים כאן מסביב לשולחן, זה פשוט צחוק מעבודה.

דניאל גרובר: קראתי את החומר של הוועדה, פעם ראשונה שבחומר הזה נכתב שנתפס איזה כלי שכביכול יובא בצורה חוקית.

דניאל גרובר: זאת פעם ראשונה שאתם מביעים כזה עניין, אבל מצד שני גיל ממעבדת מז"פ טוען לעשרות ומאות כלים שיושבים אצלו במעבדה מוסבים.

דניאל גרובר: אני לא זוכר שהוא אמר שמישהו מהם ממוספר, שייבוא אותם בצורה חוקית או לא.

ישראל אייכלר: אין מספור דניאל, אתה מכיר את זה מצוין.

ישראל אייכלר: זאת אחת הבעיות של השוק היום.

דניאל גרובר: לא נכון, יש מספור, אתה מוזמן אליי למועדון.

דניאל גרובר: כל הכלים שלי ממוספרים, וכל מי שיושב פה מסביב לשולחן, אין כלי לא ממוספר אצלו במועדון.

דניאל גרובר: סליחה שאני אומר את זה ומתבטא בצורה כזאת, תצאו מהסרט, אוקיי?

דניאל גרובר: תפסתם כלי ברחוב לא ממוספר?

דניאל גרובר: – הוא לא מאצלנו.

דניאל גרובר: ובגלל זה אני אומר, הצו הזה פשוט מפספס את המטרה שלו בצורה חד משמעית.

דניאל גרובר: אם הכלי היה ממוספר, יושבת פה תהילה ומכירה את זה היטב, כל הכלים ממוספרים, זה חלק מהנוהל שלכם.

דניאל גרובר: אנחנו מעבירים לכם את המספורים וכל בקשת רישיון, פעמיים בשנה.

דניאל גרובר: גם לפעמים יותר מזה, מחמירים איתנו, מבקשים מאיתנו את החשבוניות שלנו, למי למכרנו, לסמן את הכלים בחשבונית.

דניאל גרובר: אנחנו עוברים רגולציה, בתוך משרד הכלכלה, יותר מחמירה ממה שעובר סוחר נשק באגף לרישוי כלי ירייה.

דניאל גרובר: ואת זה אמר לי לא פעם ולא פעמיים סוחר נשק בעצמו, אמר 'תגידו אתם משוגעים?

דניאל גרובר: ממני מבקשים פחות'.

דניאל גרובר: אז איך אתם באים ואומרים שלעצור את הייבוא שלנו, בגלל שאיך אמר פה מנכ"ל משרד הכלכלה בדיון הראשון?

דניאל גרובר: 'אנשים מתים ברחובות'.

דניאל גרובר: תגידו אתם התחלקתם על השכל?

דניאל גרובר: מה אתם באים עלינו?

דניאל גרובר: אנחנו מייבאים, עומדים בכל התנאים הכי מחמירים.

דניאל גרובר: הייתם תופסים את כל הכלים המוסבים שיש במשטרת ישראל, אם הם היו ממוספרים, הייתם סותם את הפה ולא הייתי אומר כלום, הייתי אומר 'אתם צודקים במיליון אחוז'.

דניאל גרובר: אבל הכלים אצל גיל, ביקשנו לא פעם ולא פעמיים מגיל, עומדים פה נציגי משטרת ישראל, סורבנו לא פעם ולא פעמיים בידי גיל.

דניאל גרובר: אני מכיר את גיל ממקום אחר דווקא.

דניאל גרובר: אני רוצה לגעת פה בעוד נקודה.

דניאל גרובר: היושבים פה בשולחן, אין אנשים שרוצים יותר למגר את הפשיעה, במיוחד בנושאי האיירסופט, אני אומר, גם בתחום הנשק אבל במיוחד בנושאי האיירסופט, יותר מאנשים שיושבים פה בשולחן מצד היבואנים.

דניאל גרובר: אין אנשים שרוצים יותר מאתנו ואנחנו עושים את המקסימום במועדונים, לא מאפשרים מכירה, בן אדם שייכנס אלינו ואנחנו נחשוב שהוא רוצה את האיירסופט לשימוש לא ייעודי, אנחנו נסרב למכור לו.

דניאל גרובר: נסרב לצרף אותו למועדון, נוציא מהכיס שלנו את הרווחים, לא ניקח את הכסף מאותו בן אדם, לא נמכור לו ורק בפרט שאנחנו יודעים שיכול להיות שהשימוש יהיה לא נכון אצל אותו בן אדם.

מיכאל ביטון: מותר למכור לבן אדם פרטי נשק כזה היום?

דניאל גרובר: גם היום וגם בעבר עשינו בעצם סלקציה פנימית במועדונים - - -

מיכאל ביטון: לא, אבל לפי החוק - - -

קריאה: אסור, לפי ההנחיות של משרד הכלכלה אסור למכור אותם.

דניאל גרובר: חבר'ה, תנו לי לסיים כי נאמרים פה דברים לא נכונים.

דניאל גרובר: גם פה אני אומר, המדינה פה מהצד הזה, וישראל אתה מכיר אותי, אני הולך יד ביד עם המדינה ובכל פעם שיגישו לי את היד לעזרה, אנחנו ניתן אותה.

דניאל גרובר: גם במשטרת ישראל אני עושה את זה, גם בבט"פ אני עושה את זה.

דניאל גרובר: הכלכלה, כותב בפירוש בנוהל שפורסם בנובמבר 2019 אם אני לא טועה, "חבר מועדון בעת ותק של שלושה חודשים רשאי לקנות כלי".

דניאל גרובר: אנחנו עוד לפני הנוהל הזה, תשים לב שהאיירסופט נכנס באזור שנת 2000, רק ב-2019 נכתב פעם ראשונה נוהל מצד משרד הכלכלה.

דניאל גרובר: עד לאותה נקודה אנחנו היינו ברשות עצמנו, עשינו רגולציה פנימית, לא מכרנו לכל אחד כי כבר אז ידענו שזה יכול לשמש לדברים לא טובים.

דניאל גרובר: עשינו הכל, הכל כדי שזה לא יגיע למצב הזה, ועדיין אתם באים ואוכפים לא אותנו, אותנו זה קל, אנחנו יש לנו כתובות, רישיונות, רישיונות עסק, רישיונות יבוא, שמות, תעודות זהות, חשבונות בנק.

דניאל גרובר: אתם פשוט באים ודופקים לנו בדלת בעסק, בודקים מתי שאתם רוצים, חוקרים מתי שאתם רוצים.

דניאל גרובר: ואני אגיד פה משהו כזה, אולי אפילו לא בפורום הזה ואנשים יכעסו עלי, אני לא חושב שיש יבואן במדינה שלא נחקר לפחות פעם אחת מצד משרד הכלכלה או מצד משטרת ישראל.

דניאל גרובר: נבדק, הגיעו אליו לביקורות, חקירות והחרמות וכל פעם מחדש לא תפסו כלום.

דניאל גרובר: כי היבואנים עובדים כחוק וכשאתם תופסים כלים מוסבים ברחוב, לבוא אלינו ולהגיד שאנחנו עבריינים, זה מחפיר.

מיכאל ביטון: תודה רבה.

דניאל גרובר: זה מה שאני חושב על הצו הזה.

דניאל גרובר: הצו הזה לא בא לעשות את העבודה שלו, אני מאוד מצר על זה.

דניאל גרובר: במשטרת ישראל, לא יודע מי מהחברים פה, אני לא מכיר מצטער, אני נותן הודעות במשטרת ישראל כנגד כלי נשק ואיירסופט כבר במשך מעל שנה.

דניאל גרובר: הכנסנו תיקי סוכן ולא מעט תיקים, אני לא רוצה לפרט את הכל, לא מעט חשודים נעצרו, הואשמו ונכנסו לכלא בעזרת הדברים האלה.

דניאל גרובר: אנחנו הכי הכי רוצים למגר את הפשיעה בנושא הזה, הכי רוצים.

דניאל גרובר: ואז מגיע איזה מישהו ומבריח, או מרכיב, או איזה סיפור שאתם ממציאים לנו על הסבות או לא הסבות, וכשאנחנו באים ורוצים לראות, כי אנחנו הגורם המקצועי.

דניאל גרובר: אין במשטרת ישראל או בבט"פ גורם מקצועי באיירסופט, אין.

דניאל גרובר: לנו יש 10 ו-20 שנה של מקצועיות.

דניאל גרובר: אז בסדר, אז מעבדת מז"פ היא אוטוריטה, אני לא אמרתי שלא.

דניאל גרובר: אבל לקחת את גיל, או מישהו ממעבדת הנשק במז"פ ולהגיד שעכשיו הוא מומחה לאיירסופט, זה כמו להגיד שאני מומחה לנשק.

דניאל גרובר: אני לא, אני מומחה לאיירסופט.

דניאל גרובר: למה אף פעם לא הביאו לנו כלי כזה?

דניאל גרובר: להראות לנו שנגיד איזה חברה, איזה כלי, איך הסבו, האם זה כלי מוסב בכלל?

דניאל גרובר: אולי זה בכלל לא כלי מוסב.

דניאל גרובר: וזורקים פה נתונים, ישראל אמר בעצמו, את המסתמך על משטרת ישראל וזה מצוין, אני מאוד מכבד את גיל וחושב שהוא מאוד מקצוען אבל יכול להיות שהוא לא מקצועי באיירסופט.

דניאל גרובר: וכל הנתונים שמתבססים פה, לטעמי פשוט נתונים שגויים.

מיכאל ביטון: רגע שנייה, אני מציע לך טיפה צניעות וענווה בצורת ההתבטאות שלך.

מיכאל ביטון: ישב אצלי אדם בכיר מאוד בשב"כ וסגן במל"ל, ועוד אנשי ביטחון שישבו עם ראש הממשלה, כולל תיעוד של כלים שהרגו יהודים בפיגועי טרור, כלים של איירסופט.

מיכאל ביטון: אתה יכול לטעון שזה לא הגיע ממך, או מהמועדון שלך, אבל אל תזלזל בעדויות.

דניאל גרובר: לרגע אחד לא זלזלתי.

מיכאל ביטון: אז לא, אתה קצת מזלזל.

מיכאל ביטון: עם כל הכבוד - - -

דניאל גרובר: ההיפך, אני דווקא - - -

מיכאל ביטון: סליחה, סליחה.

מיכאל ביטון: אתה יכול לטעון שנעשה לך עוול, אתה יכול לטעון שלא ממך הגיעו כלים כאלה.

מיכאל ביטון: אל תגיד להם שכל הנתונים שלהם שגויים, אל תגיד שכל מה שהם מספרים זה אגדות.

מיכאל ביטון: אני ראיתי את הדברים במו עיניי, וכשעוסקים בזה הבכירים ביותר במדינה בביטחון, תאמין לי שיש להם עוד כמה עניינים לעסוק בהם הבוקר, והם הלכו לטפל באיירסופט, כי הם מצאו לא עדות אחת לטרור שהרג יהודים, לא אחת, כמה, כולל הנשק עצמו, כולל תיעוד של הנשק.

מיכאל ביטון: הם לא יביאו לך הכל ולא יראו לך הכל, יש פה עניינים של מודיעין, עוד חקירות ולחפש עוד את מי שעשה את זה.

מיכאל ביטון: אז לא יחשפו את הכל, אבל אתה צריך להיות יותר צנוע בקביעות שלך.

דניאל גרובר: אני קודם כל לא קבעתי שכל הנתונים שגויים, אמרתי שהשיקולים לצו והנתונים שבהם משתמשים כדי לתרץ את הצו, אמרתי שהם לדעתי לא במקום.

דניאל גרובר: אני לא אמרתי שאיירסופט אי אפשר להסב, לא הסבתי בעצמי, אני לא יודע.

דניאל גרובר: אם משטרת ישראל הייתה מאפשרת את זה, עוד היינו שיתוף פעולה ומוודאים את הנושאים האלה - - -

מיכאל ביטון: תודה רבה.

דניאל גרובר: שנייה, אני רק רוצה לסיים.

מיכאל ביטון: לא צריך הרבה, לא אתה לא חייב, דיברתי יותר מכולם.

מיכאל ביטון: בבקשה אדוני, אתה דיברת?

ראובן לאיליאב: לא.

ראובן לאיליאב: היי, שלום לכולם שמי ראובן לאיליאב ואני בעלים של חברת שוטפוינט.

ראובן לאיליאב: אני פשוט מסתכל, הקשבתי להכל, אני תמיד אוהב להקשיב אבל יש לי שאלה אחת פה לכולם.

ראובן לאיליאב: אם עכשיו כל הבעלים ש איירסופט מחליטים לעבור לסכינים, אחרי זה אתם תחרימו את כל הסכינים בגלל הפיגועים?

ראובן לאיליאב: רוב הפיגועים באים עם סכינים - - -

מיכאל ביטון: לא של הגל האחרון, הגל האחרון זה כלי נשק.

ראובן לאיליאב: דקירה פה, דקירה שם.

מיכאל ביטון: היה גל סכינאות, עכשיו זה ירי.

מיכאל ביטון: כן תמשיך.

ראובן לאיליאב: הינה, אתמול שמענו דקירות, כל יום כמעט יש דקירות, לזה אף אחד לא מתייחס.

ראובן לאיליאב: אבל איירסופט שאפילו עוד לא הוכיחו לנו פה לאף אחד שהוא באמת מוסב, ומבקשים, תתנו, תראו, למה לא להראות באמת?

ראובן לאיליאב: מה הסוד בזה?

מיכאל ביטון: ישראל, תמצאו את אחד הכלים האלה שנתפסו, בלי זהות איפה נתפס ומה נתפס, פשוט תראו את הדוגמה הזאת.

מיכאל ביטון: תקראו להם להצגה ותראו להם.

מאיה גולדשלג: בדיון הקודם גיל היה פה והציג את אחד הכלים.

עמנואל לאיליאב: לא ראינו יורה, כלי יורה לא היה.

דניאל גרובר: הוא לא הציג כלי, הוא הציג פה איזה receiver שלא הצליח להכניס לו מחסנית חצי שעה.

קריאה: והוא ניסה להכניס מחסנית הפוכה - - חבל שאי אפשר לראות את הסרטון מהוועדה הקודמת - - -

מיכאל ביטון: הלו, הלו, אתם מוכנים לעצור?

מיכאל ביטון: אתם מוכנים לעצור?

מיכאל ביטון: תשלימי את דברייך.

מאיה גולדשלג: בפעם הקודמת, בדיון הקודם, היה פה ראש מעבדת נשק, גיל, שהוזכר לפני כן, והציג את הנשק איירסופט המוסב.

מיכאל ביטון: אבל האם הם יכולים לפגוש אתכם עם אחת הדוגמאות בלי להגיד איפה זה נמצא ומה נמצא?

מיכאל ביטון: רק להראות את זה?

מאיה גולדשלג: צריך יהיה לשאול את חטיבת החקירות ואת חטיבת הזיהוי הפלילי.

מאיה גולדשלג: זה בסוף ראיות בתיקים שהתיקים מתנהלים - - -

מיכאל ביטון: לא, בלי להגיד מה הראיה ובלי כלום.

מאיה גולדשלג: צריך יהיה לשקול את זה.

מאיה גולדשלג: בסוף זה גם מסירת פרטים אמיתיים לגבי איך מתבצעת ההסבה.

מאיה גולדשלג: אז צריך לשקול פה גם את העניין הבטחוני.

מיכאל ביטון: רגע, רגע, רועי הראל אתה יכול לתת גיבוי לזה שיראו להם נשק אחד?

מיכאל ביטון: יזמינו אותם למקום ויראו להם איך זה נראה?

רועי הראל: אני יכול לפנות, כמו שמאיה אמרה, אנחנו לא הגורמים המוסכמים על החקירות, אני יכול בהחלט לפנות למשטרה ולשאול אם יש פריט שניתן - - -

מיכאל ביטון: אני מבקש שתעשו את זה.

רועי הראל: אנחנו נברר את זה.

מיכאל ביטון: עם כל הקשיים של מידע וכולי, תראו פעם אחת נשק כזה.

עדינה איפרח: כבודו, זה יספק אותנו גם אם אתה תראה.

עדינה איפרח: אם אתה תראה זה גם יספק אותנו.

מיכאל ביטון: אני ראיתי את זה שהיה פה, לא ראיתי ירי.

עדינה איפרח: אני אסמוך עליך, אם הם מפחדים מאתנו שיראו לך אדוני.

מיכאל ביטון: לא, הם לא מפחדים מכם.

מיכאל ביטון: חברים.

מיכאל ביטון: אתה רוצה לסיים את דבריך?

ראובן לאיליאב: כן, אנחנו שפשוט מאוד מעוניינים לראות שהכלי הזה באמת יורה, שהוא באמת מוסב וזה באמת יעזור לכולנו לא - - -

עדינה איפרח: ומה זה הסבה, מה זה הסבה?

ראובן לאיליאב: בדיוק - -

מיכאל ביטון: רגע, רגע, אז ביקשתי שיראו לכם, ואנחנו נעקוב אחרי הדבר הזה.

מיכאל ביטון: מספיק, מספיק, נעבור להקראה בבקשה, דממה.

תהילה פרץ ורון: " טיוטת צו היבוא והיצוא (איסור ייבוא כלי איירסופט) (הוראת שעה), התשפ"ב – 2022 בתוקף סמכותי לפי סעיף 2 לפקודת היבוא והיצוא [נוסח חדש], התשל"ט – 1979, ובאישור ועדת הכלכלה של הכנסת לפי סעיף 2(ב) לחוק העונשין, התשל"ז –1977, אני מצווה לאמור: הגדרות 1.

תהילה פרץ ורון: בצו זה – "כלי איירסופט" – כלי המופעל בלחץ אוויר או חשמל לדריכה וקפיץ לירי של כדורי חרס או פלסטי בקוטר של כ-6 מ''מ,"

ערן טל: אפשר להעיר לנוסח מדי פעם?

מיכאל ביטון: לא, לא עכשיו.

מיכאל ביטון: לא, חכה בסוף.

תהילה פרץ ורון: למה לא העברתם לנו את זה בהערות לנוסח?

מיכאל ביטון: ולמה לא הערתם שקיבלת את הנוסח?

תהילה פרץ ורון: כי אז היינו יכולים לעבוד על זה.

מיכאל ביטון: חברים, חכה רגע.

ערן טל: זאת הערה קטנה, זה לא - - -

מיכאל ביטון: לא עכשיו, חכה, תתאפק.

ערן טל: עצרתי, עצרתי.

מיכאל ביטון: תקראי באופן רציף את הכל.

תהילה פרץ ורון: אני אחזור.

תהילה פרץ ורון: " הגדרות

תהילה פרץ ורון: "כלי איירסופט" – כלי המופעל בלחץ אוויר או חשמל לדריכה וקפיץ לירי של כדורי חרס או פלסטי בקוטר של כ-6 מ''מ, כהגדרתו בפרט מכס 93.04.002000/5 לצו תעריף המכס, לרבות אביזרים לכלי כאמור המסווגים בפרט מכס 93.05.990000/6 לצו תעריף המכס, שהוא אחד מאלה:

תהילה פרץ ורון: דמוי רובה תבור TAR-23 ,X-95 ובעלי מראה דומה;

תהילה פרץ ורון: "ייבוא אישי" – כמשמעותו בסעיף 3 לצו ייבוא אישי, התשע"ט – 2019 ; "צו תעריף המכס"- צו תעריף המכס והפטורים ומס קנייה על טובין, התשע"ז – 2017 .

תהילה פרץ ורון: אישור ייבוא כלי איירסופט

תהילה פרץ ורון: (ב) על אף האמור בסעיף קטן (א), הרשות המוסמכת לעניין ייבוא כלי איירסופט, רשאית לתת רישיון ייבוא לייבוא של כלי איירסופט המיועדים למערכת הביטחון לצורך מילוי תפקידיה; לעניין סעיף זה, "מערכת הביטחון" – כל אחד מאלה:

תהילה פרץ ורון: יחידות ויחידות הסמך של משרד ראש הממשלה שעיקר פעילותן בתחומי ביטחון המדינה;

תהילה פרץ ורון: משטרת ישראל, שירות בתי הסוהר והרשות להגנת עדים.

תהילה פרץ ורון: תוקף

מיכאל ביטון: תודה.

מיכאל ביטון: הערה שלך ערן.

ערן טל: ממש הערות טכניות קטנות.

ערן טל: כדורי חרס, אנחנו לא מבינים למה ההתעקשות לרשום כדורי חרס, כשסוף סוף יש הגדרה.

ערן טל: אגב, פעם ראשונה שאנחנו רואים הגדרת איירסופט שהיא באמת דומה למה שהחבר'ה המקצועיים פה העבירו לכם מזמן.

ערן טל: להבנתנו, כדורי חרס, אין דבר כזה בכלל, לא ברור לנו מאיפה אתם מביאים את זה.

תהילה פרץ ורון: אני רוצה להגיב לזה.

תהילה פרץ ורון: ההגדרה הזאת לקוחה מצו תעריף המכס.

תהילה פרץ ורון: אנחנו בצווי יבוא, גם אם זה איסור יבוא, גם אם זה צו יבוא חופשי, צו יצור חופשי, אנחנו מתבססים על צו תעריף המכס.

תהילה פרץ ורון: צו תעריף המכס מבוסס על WCO, על ארגון המכס העולמי וזאת ההגדרה של פרט המכס הזה.

תהילה פרץ ורון: אז אני מודה שאני קצת פחות בנוח לשנות אותה, כי אני לא מספיק מבינה בזה, אני - - -

מיכאל ביטון: ולמה חשוב לך לשנות את זה?

ערן טל: זה לא קיים פשוט.

ערן טל: החבר'ה שלנו אומרים שאין דבר כזה.

מיכאל ביטון: לא קיים אז זה לא רלוונטי.

ערן טל: זה רלוונטי, כי אז בסוף איכשהו יידעו להשתמש בזה כנגדם.

ערן טל: אבל נניח.

ערן טל: עכשיו בקשה נוספת, אחרי סעיף 3 אנחנו מאוד חושבים שצריכה להיות איזושהי הבהרה שכל שאר חלקי הכלים המפורטים יהיו מותרים בייבוא, כמו שהחבר'ה תארו כאן.

ערן טל: אם הם רוצים לייבא רצועה, אם הם רוצים לייבא איזושהי מחסנית, אם הם רוצים לייבא איזה משהו שלא רשום כאן, אין דרך כלשהי ליצור כאן איזושהי החרגה ברורה לשאר החלקים?

תהילה פרץ ורון: ערן, אני מצטערת, אבל פשוט אני אגיד לך משהו.

תהילה פרץ ורון: זה מבחינתי צו איסור יבוא, הצו הזה בעצם כולל את הדברים שאסורים ביבוא, והם כתובים כאן בצורה מאוד מאוד ברורה ומפורשת.

עדינה איפרח: ממש לא ברורה, ממש לא ברורה.

מיכאל ביטון: חברים, הדיון נגמר, הדיון נגמר.

מיכאל ביטון: כבר אנחנו לא בדיון עכשיו, רק הערות על הנוסח.

תהילה פרץ ורון: אני רק שוב חייבת לציין, אני יודעת שציינתי את זה, אנחנו התעקשנו למרות הדחיפות ולמרות שהצו הפקע שיהיה זמן לשימוע ציבורי ולא קיבלנו אף הערה על הנוסח, אפילו לא אחת.

תהילה פרץ ורון: והצו הזה הוא אותו דבר כמו הצו הראשון וזה ממש חבל שזה עכשיו ברגע האחרון.

מיכאל ביטון: זה חבל כי מפרסמים נוסח מראש, תעירו הערות.

ערן טל: שלחנו התייחסות מאוד מפורטת לנוסח - - -

מיכאל ביטון: תשלח גם לוועדה.

ערן טל: על הנוסח, נכון, זה דברים קטנים - - -

תהילה פרץ ורון: אבל על הנוסח לא שלחת.

מיכאל ביטון: אבל תשלח את זה בראש ותשלח גם לוועדה.

תהילה פרץ ורון: אבל זה מה שאתם רוצים עכשיו - - -

מיכאל ביטון: ערן, עוד הערות?

ערן טל: תראו, באמת סך הכל, אני רק רוצה לומר מילה אחרונה לפני שאתם מאשרים את זה, האם בשורה התחתונה זה יועיל לכם להשיג את המטרה?

ערן טל: כי להבנתנו זאת לא הדרך.

מיכאל ביטון: כבר היינו בדיון הזה, עכשיו אין דיון כזה.

מיכאל ביטון: אוקיי, לפני שאני מצביע על הצו אני אסכם את הדיון הזה: לאור פניה של ראש הממשלה, השב"כ, המל"ל והמשרד לביטחון פנים, ולאור גל הטרור הזה ועדויות ודאיות של נשק איירסופט ששימש לפיגועים, כולל הרוגים, כולל פצועים – ועדת הכלכלה מאריכה את הצו עד דצמבר.

מיכאל ביטון: זאת אומרת שמשרדי הממשלה יכולים להביא את החוק הזה לפני דצמבר ואני אקיים פה דיון ביולי, נקיים דיון מעקב אחר קידום החקיקה והמהירות שבה תבצעו את החקיקה הזאת.

מיכאל ביטון: וכשם שהבאתם את הצו הזה, תביאו את החקיקה מהר כדי לצמצם את תקופת הביניים.

מיכאל ביטון: אני מבקש מכם להאיץ את תהליך החקיקה כדי להקטין את זמן הפגיעה של האנשים בשל הבלימה של הייבוא.

מיכאל ביטון: אני מבקש ממשרד הכלכלה לפגוש כל מפעיל בתחום האיירסופט שיראה פגיעה כלכלית ישירה בכל החודשים שקדמו לדיון הזה ובחודשים הבאים, פגיעה שנובעת מהעובדה שהוא לא יכול לייבא את ה-M16 ודומיו ותבור ודומיו.

מיכאל ביטון: לבוא לקראת האנשים האלה בכל הכלים שיש למדינה, לסייע ולפתוח את הדלת לכל מקרה פרטני, ינון את זה אני מבקש ממך, בסדר?

מיכאל ביטון: ממש.

מיכאל ביטון: יש לנו גם סיוע לעסקים שנפגעו בקורונה שהפסידו אחוז מסוים, אם יש דבר כזה לנסות להתלבש על זה ולסייע.

מיכאל ביטון: חלקים אחרים שהוגמשו פה, לא להכביד את ידכם תהילה ולסייע בחלקים, כי אם הוא לא יכול לקנות נשק חדש למועדון שלו, התחזוקה קשה והחלקים האלה יכולים לעזור בתקופת הביניים לתחזוקה.

מיכאל ביטון: אז להיות יותר קלים על ההדק בחלקים שהם לא מסוכנים, מבחינת אישורים, לפתור בעיות תחזוקה במועדונים.

מיכאל ביטון: כלים אחרים שמותרים ביבוא, שלא הופיעו בצו, כמו אקדחים וכלי נשק אחרים, גם כן לעזור להם לייבא אותם, אותם 1,000 שדיברתם שייובאו בקרוב, וכל בקשה אחרת, לבוא לקראת האנשים שבתקופה הביניים יוכלו לייבא כלים אחרים ולהחזיק מעמד עד שהחוק יהיה בתוקף ומסודר.

מיכאל ביטון: לפעול לעגן את מעמדו של האיירסופט והספורט הזה כחלק מאיגוד הקליעה, גם פה ינון אני מבקש ממך להיות מעורב בזה, וגם מרועי הראל ללוות את זה.

מיכאל ביטון: ובתוך החוק שתביאו לבקרה על הייבוא והפיקוח על איירסופט, החדש, וניהול הנשק הזה בזמן שהוא נמצא במועדונים, להכליל גם איזשהו קידום של מעמדה כספורט מוגדר בחוק.

מיכאל ביטון: אם הם משלמים מחיר עכשיו על הצו הזה, לפחות ירוויחו עיגון רשמי של התחום הזה.

מיכאל ביטון: ולהתייעץ עם ראשי התחום והאנשים המנוסים פה, כולל הניסיונות בעבר לעשות את זה, שלא כל כך הצליחו ואולי ללמוד להפיק לקחים למה זה לא קרה בפעם הקודמת ואיך לעשות את זה נכון.

מיכאל ביטון: משרד לביטחון פנים בליווי הייעוץ המשפטי, אני מבקש לזמן אותם לפגישה במעבדת מז"פ להדגמה והצגה של נשק אחד ללא הפרטים המזהים של הנשק הזה מבחינת מקום תפיסה וכולי.

מיכאל ביטון: אבל הוכחה בעיניים של נשק אחד שהוסב לירי.

מיכאל ביטון: אם אתם יכולים גם להדגים בו ירי, עוד יותר טוב, אבל לפחות להראות נשק כזה אמיתי ששימש לירי שנתפס בידיכם או בידי כוחות ביטחון אחרים.

מיכאל ביטון: הוועדה שומרת לעצמה את הזכות לקיים דיון מעקב ביולי שעיקרו בקרה על כל ההערות שעכשיו הוספתי לפרוטוקול.

מיכאל ביטון: כל ההערות הקודמות שלי, זה המשימות שלכם ליולי, ואני אפקח.

מיכאל ביטון: אם קידמתם את כל המשימות, יכול להיות שהדיון יתייתר כי הוא כבר יעבור לוועדה לביטחון פנים ושם יהיו דיוני חקיקה ונושאים כאלה יעלו שם.

מיכאל ביטון: אבל כל ההערות שעכשיו אמרתי הן יהיו בבקרה של ועדת כלכלה, ואם יידרש נקיים פה דיון ביולי לוודא שאכן טיפלתם בהערות הספציפיות.

מיכאל ביטון: ואני באמת מבקש, תהילה וכל הצוות, מצד אחד מכבידים את זרוענו בתקופת הביניים על שני סוגים של נשקים, מצד שני להקל בדברים האחרים, להקל, לבוא לקראת, לפתור בעיות מכל סוג שיש למועדון.

מיכאל ביטון: אם הוא יכול להתאמן עם אקדחים או רובים אחרים שמותרים ביבוא, או כל דבר אחר, להקל כדי לאפשר את זה.

מיכאל ביטון: לבוא לקראת העסקים הללו ואנחנו נעשה את הבקרה הזאת ככל שיידרש ביולי.

מיכאל ביטון: מי בעד הצו?

מיכאל ביטון: אני בעד.

מיכאל ביטון: אין מתנגדים, אין נמנעים.

מיכאל ביטון: הצבעה הצו אושר צו היבוא והיצוא (איסור ייבוא כלי איירסופט) נכנס לתוקף.

מיכאל ביטון: אני נועל את הישיבה, תודה רבה.